Broj: 711-I-23-P-44-18/20-08-8

Zagreb, 20. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Roberta Marčelje, općinskog načelnika Općine Jelenje,** na 63. sjednici, održanoj 20. rujna 2019.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Roberta Marčelje, općinskog načelnika Općine Jelenje, povodom stupanja navedene Općine u poslovne odnose s Dobrovoljnim vatrogasnim društvom Ivan Zoretić Španac Jelenje te povodom sklapanja ugovora o poslovnoj suradnji s Poliklinikom Ivaniš, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.**

Obrazloženje

Protiv dužnosnika Roberta Marčelje podnesena je dana 5. veljače 2018.g. neanonimna prijava mogućeg sukoba interesa koja je u knjigama ulazne pošte Povjerenstva zaprimljena pod brojem: 711-U-458-P-44/18-01-1 te je povodom iste otvoren predmet broj P-44/18.

U prijavi se u bitnome navodi da je Općina Jelenje potpisala ugovor o poslovnoj suradnji s Poliklinikom Ivaniš kojim su mještanima Općine Jelenje osigurani besplatni specijalistički ultrazvučni pregledi, a trošak istih podmirivat će se iz općinskog proračuna. Podnositelj prijave smatra da je navedena poslovna suradnja sporna s obzirom da je općinski načelnik Općine Jelenje Robert Marčelja član političke stranke Primorsko goranski savez (u daljnjem tekstu: PGS) te je na prošlim izborima bio kandidat navedene stranke za općinskog načelnika i nositelj liste za izbor članova Općinskog vijeća Općine Jelenje. U prijavi se nadalje navodi da je vlasnik Poliklinike Ivaniš s kojom je Općina Jelenje sklopila ugovor, član i počasni predsjednik PGS-a te je aktivno sudjelovao u predizbornim aktivnostima dužnosnika Roberta Marčelje. Podnositelj prijave također navodi da bi trebalo provjeriti vrijednost sklopljenog ugovora te je li za navedeni posao proveden postupak javne nabave.

Povjerenstvo je dana 21. rujna 2018.g. pod brojem: 711-U-2734-P-294/18-01-2 zaprimilo još jednu prijavu istog podnositelja te je povodom iste otvoren predmet pod brojem P-294/18.

U prijavi se u bitnome navodi da je dužnosnik Robert Marčelja odmah nakon početka obnašanja dužnosti općinskog načelnika Općine Jelenje imenovao Marka Kovačića svojim savjetnikom za društvene djelatnosti. Podnositelj prijave ističe da su dužnosnik i Mark Kovačić politički povezani s obzirom da je Mark Kovačić na lokalnim izborima održanim 2013.g. bio kandidat PGS-a na koalicijskoj listi PGS/SDP/HSS za izbor članova Općinskog vijeća Općine Jelenje, dok je na lokalnim izborima održanim u 2017.g. bio jedan od glavnih stratega predizborne kampanje PGS-a. U prijavi se nadalje navodi da je sjedište izbornog stožera PGS-a bio Vatrogasni dom Dobrovoljnog vatrogasnog društva (u daljnjem tekstu: DVD) Jelenje čiji je Mark Kovačić predsjednik. Dužnosnik Robert Marčelja je nakon stupanja na dužnost pokrenuo poslovnu suradnju s navedenim DVD-om te su od početka mandata dužnosnika u lipnju 2017.g. do kraja 2017.g. realizirani poslovi u vrijednosti od 148.806,25 kn, a u prvoj polovici 2018.g. su realizirani poslovi u vrijednosti od 226.304,57 kn, odnosno ukupno 375.110,82 kn. Nakon lokalnih izbora poslovnu suradnju s DVD-om Jelenje pokrenulo je i komunalno trgovačko društvo Jelen d.o.o. koje je u isključivom vlasništvu općine Jelenje, a Mark Kovačić je član Skupštine tog komunalnog društva.

Povjerenstvo je dana 23. listopada 2019.g. donijelo Zaključak broj: 711-I-1424-P-294/18-02-11 kojim su predmeti broj P-294/18 i P-44/18 spojeni u jedan postupak koji se vodi pod brojem: P-44/18.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, utvrđeno je da Robert Marčelja obnaša dužnost općinskog načelnika Općine Jelenje, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Na zahtjev Povjerenstva, Općina Jelenje dostavila je očitovanje KLASA: 053-01/18-01/63, URBROJ: 2170/04-01-18-1 od 17. rujna 2019.g. u kojem se navodi da je nakon provedenog postupka jednostavne nabave prikupljanjem ponuda od tri gospodarska subjekta za pružanje zdravstvenih usluga specijalističkog ultrazvučnog pregleda abdomena te usporedbom ponuda, Općina Jelenje dana 5. siječnja 2018.g. sklopila Ugovor o poslovnoj suradnji s Poliklinikom Ivaniš iz Rijeke. Općina Jelenje je s navedenom poliklinikom imala sklopljene ugovore i u 2011.g., 2012.g. i 2013.g. te je iste u ime Općine Jelenje potpisao tadašnji općinski načelnik Branko Juretić. Nadalje, Općina Jelenje je u 2014.g., 2015.g. i 2016.g. imala sklopljene ugovore o poslovnoj suradnji s Poliklinikom Dental Rijeka koje je potpisano općinski načelnik Ervin Radetić.

U privitku dopisa Općina Jelenje dostavila je ponudu Poliklinike Ivaniš iz Rijeke od 12. prosinca 2017.g. za obavljanje ultrazvučnih pregleda za neograničen broj pacijenata starijih od 14 godina uz mjesečnu naknadu od 1.600,00 kn, zatim ponudu Ordinacije obiteljske medicine dr. Radman Šuke također za neograničen broj ultrazvučnih pregleda abdomena po cijeni od 1.800,00 kn mjesečno te ponudu Poliklinike Kantris – Dental za ultrazvučni pregled abdomena za stanovnike Općine Jelenje starije od 15 godina po cijeni od 2.000,00 kn mjesečno.

Općina Jelenje dostavila je i Ugovor o poslovnoj suradnji sklopljen između Poliklinike Ivaniš, Rijeka i Općine Jelenje, KLASA: 501-01-18/01, URBROJ: 2170-04-01/18-1 od 5. siječnja 2018.g. Predmet ugovora su specijalistički ultrazvučni pregledi vrata, štitne žlijezde, dojke, trbuha, male zdjelice, prepona i pazuha. Člankom 2. Ugovora je određeno da broj prvih i kontrolnih pregleda nije ograničen, a Općina Jelenje plaća Poliklinici Ivaniš 1.600,00 kn mjesečno po ispostavljenom računu.

Općina Jelenje je u privitku dopisa dostavila i Ugovore sklopljene s Poliklinikom Ivaniš za 2011.g., 2012.g. i 2013.g. te Ugovore sklopljene s Poliklinikom Dental Rijeka za 2014.g., 2015.g. i 2016.g.

 Općina Jelenje je nadalje, na zahtjev Povjerenstva, dostavila očitovanje KLASA: 053-01/19-01/16, URBROJ: 2170/04-01-19-1 od 26. veljače 2019.g. u kojem se navodi da je Općina Jelenje za vrijeme mandata općinskog načelnika Roberta Marčelje stupala u poslovne odnose s DVD-om Ivan Zoretić Španac – Jelenje te su s navedenim DVD-om sklapani poslovi iz područja održavanja javnih površina – nerazvrstanih cesta. Vrijednost pojedinačnih poslova kreće se od 1.125,00 kn do 27.500,00 kn, s tim da ukupna vrijednost poslova s uračunatim PDV-om u 2017.g. iznosi 57.993,75 kn za radove na održavanju nerazvrstanih cesta u zimskim uvjetima te 52.375,00 kn ostale poslove održavanja nerazvrstanih cesta (autokošara). U 2018.g. vrijednost poslova iznosila je 219.856,25 kn za radove na održavanju nerazvrstanih cesta u zimskim uvjetima te 7.837,50 kn za ostale poslove održavanja nerazvrstanih cesta (autokošara). Za zimsko održavanje nerazvrstanih cesta za 2017.g. i 2018.g. proveden je postupak jednostavne nabave, a za ostale poslove održavanja javnih površina (uklanjanje stabala i uporaba autokošare) za poslove čija je vrijednost manja od 20.000,00 kn izvršeno je naručivanje poslova putem narudžbenica. U očitovanju se nadalje navodi da su narudžbenice sukladno Pravilniku o jednostavnoj nabavi potpisivali općinski načelnik ili njegov zamjenik.

 U očitovanju se nadalje navodi da su za vrijeme mandata bivšeg općinskog načelnika Općine Jelenje Ervina Radetića s DVD-om Ivan Zoretić – Španac, Jelenje sklapani poslovi iz područja održavanja javnih površina – nerazvrstanih cesta u razdoblju od siječnja do kraja 2013.g. te se vrijednost pojedinačnih poslova kretala od 6.000,00 kn do 27.500,00 kn. Nadalje, troškovi radova na održavanju nerazvrstanih cesta u zimskim uvjetima u 2013.g. iznosili su 60.500,00 kn, a troškovi ostalih poslova održavanja nerazvrstanih cesta 7.875,00 kn. U razdoblju od 2014. do 2017.g. DVD nije obavljao poslove održavanja nerazvrstanih cesta za Općinu Jelenje, međutim Općina je u navedenom razdoblju vršila sufinanciranje vatrogastva kao zakonsku obvezu jedinica lokalne samouprave.

 Općina Jelenje u svom očitovanju od 26. veljače 2019.g. nadalje navodi da je dužnosnik Robert Marčelja kao općinski načelnik Općine Jelenje sukladno članku 32. Statuta navedene Općine donio Odluku KLASA: 023-05/17-01/1 od 30. lipnja 2017.g. kojom je imenovao Marka Kovačića savjetnikom načelnika za područje društvenih djelatnosti koje g. Kovačić obavlja bez naknade, odnosno volonterski. Od dana imenovanja Marku Kovačiću nije isplaćen trošak iz točke III. Odluke o imenovanju. Odlukom o unutarnjem ustrojstvu Jedinstvenog upravnog odjela Općine Jelenje nije ustrojeno radno mjesto savjetnika općinskog načelnika, niti je za isto raspisan natječaj i proveden postupak za zasnivanje radnog odnosa.

 Povjerenstvo je izvršilo uvid u Pravilnik o provedbi postupka jednostavne nabave KLASA: 021-01/17-03-01/1, URBROJ: 2170/04-03-01/17-2 od 17. srpnja 2017.g. koji je Općina Jelenje dostavila u privitku svog očitovanja. Člankom 4. navedenog Pravilnika propisano je da su postupci jednostavne nabave: javno prikupljanje ponuda, ograničeno prikupljanje ponuda i izravno ugovaranje. Člankom 4. navedenog Pravilnika propisano je da je javno prikupljanje ponuda postupak nabave u kojem na temelju javno objavljenog poziva za prikupljanje ponuda svaki zainteresirani gospodarski subjekt može podnijeti ponudu. Javno prikupljanje ponuda provodi se za nabavu radova, robe i usluga čija je procijenjena vrijednost bez PDV-a jednaka ili veća od 70.000,00 kn. Sukladno članku 12. Pravilnika ograničeno prikupljanje ponuda je postupak nabave u kojem naručitelj poziva najmanje tri gospodarska subjekta po vlastitom odabiru na dostavu ponude sukladno uvjetima i zahtjevima iz poziva na dostavu ponude. Ograničeno prikupljanje ponuda provodi se za nabavu radova, robe i usluga čija je procijenjena vrijednost bez PDV-a jednaka ili veća od 20.000,00 kn, a manja od 70.000,00 kn. Člankom 15. Pravilnika propisano je da je izravno ugovaranje postupak nabave u kojem naručitelj izdaje narudžbenicu jednom gospodarskom subjektu te se u pravilu provodi za nabavu robe, usluga i radova čija je procijenjena vrijednost bez PDV-a manja od 20.000,00 kn. Člankom 16. propisane su iznimke kada se ugovor o nabavi može sklopiti s jednim gospodarskim subjektom i u slučajevima kada je procijenjena vrijednost nabave veća od 20.000,00 kn bez PDV-a.

Nadalje, Općina Jelenje je uz očitovanje dostavila i Javni natječaj za povjeravanje obavljanja poslova komunalne djelatnosti održavanja nerazvrstanih cesta u zimskim uvjetima za sezonu 2018./2019. KLASA: 363-02/18-01-02, URBROJ: 2170/04-01-18-3 od 17. listopada 2018.g. u kojem se navodi da je kriterij za odabir ponude ekonomski najpovoljnija ponuda te da su kriteriji za odabir: cijena ponude i specifično iskustvo ponuditelja. Svaki od kriterija ocjenjuje se zasebno, a zbroj bodova dodijeljen po svakom od kriterija određuje ukupan broj bodova. Maksimalan broj bodova je 100, a bit će odabrana ponuda koja ostvari najveći broj bodova prema definiranim kriterijima. Stručno povjerenstvo provest će javno otvaranje ponuda, usporediti pristigle ponude, utvrditi prihvatljive ponude i na osnovi kriterija za odabir donijeti zaključak o prijedlogu za odabir najpovoljnije ponude te isti uputiti Općinskom vijeću radi donošenja Odluke o odabiru najpovoljnijeg ponuditelja. Navedeni natječaj objavljen je na mrežnim stranicama Općine Jelenje.

Nadalje, Zapisnikom o pregledu i ocjeni ponuda sastavljenom od strane Povjerenstva za provedbu postupka KLASA: 363-03/18-01-02, URBROJ: 2170/04-03-18-06 od 21. studenoga 2018.g. utvrđeno je da su pravovremeno zaprimljene dvije ponude i to: ponuda trgovačkog društva CESTE-RIJEKA d.o.o., Kukljanovo i ponuda DVD-a Ivan Zoretić – Španac, Jelenje. Navedenim Zapisnikom konstatirano je da je ponuda ponuditelja DVD Ivan Zoretić – Španac, Jelenje sukladno zahtjevima i uvjetima iz dokumentacije za nadmetanje prihvatljiva, prikladna, pravilna ponuda sposobnog ponuditelja s najnižom cijenom te su na temelju članka 39. Pravilnika o provedbi postupka jednostavne nabave, ovlašteni predstavnici naručitelja predložili općinskom načelniku Općine Jelenje prihvaćanje ponude te donošenje Odluke o odabiru ponude ponuditelja DVD Ivan Zoretić – Španac, Jelenje, s ponuđenom cijenom od 132.800,00 kn bez PDV-a, odnosno ukupnom cijenom od 166.000,00 kn. Navedeni natječaj objavljen je na mrežnim stranicama Općine Jelenje

Općinsko vijeće Općine Jelenje je potom na 13. sjednici održanoj dana 4. prosinca 2018.g. donijelo Odluku da za održavanje nerazvrstanih cesta u zimskim uvjetima na području Općine Jelenje prihvaća ponudu DVD-a Ivan Zoretić – Španac, Jelenje s ponuđenom cijenom od 132.800,00 kn bez PDV-a, odnosno ukupnom cijenom od 166.000,00 kn za obavljanje komunalne djelatnosti održavanja nerazvrstanih cesta u zimskim uvjetima za sezonu 2018./2019. Točkom II. navedene Odluke zadužuju se općinski načelnik Općine Jelenje da s izabranim ponuditeljem sklopi ugovor na rok od jedne godine od dana potpisa ugovora, a kojim će se regulirati međusobna prava i obveze.

Ugovor za poslove na održavanju nerazvrstanih cesta, zimska služba za sezonu 2018./2019. između Općine Jelenje i DVD-a Ivan Zoretić – Španac, Jelenje sklopljen je dana 13. prosinca 2018.g. te ga je u ime Općine Jelenje potpisao dužnosnik Robert Marčelja kao općinski načelnik.

Općina Jelenje je nadalje dostavila Odluku o imenovanju savjetnika za područje društvenih djelatnosti KLASA: 023-05/17-01/1, URBRO: 2170-04-01-17-01-1 od 30. lipnja 2017.g. Točkom I. navedene Odluke Mark Kovačić imenuje se savjetnikom načelnika za područje društvenih djelatnosti, dok je točkom III: iste Odluke određeno da za obavljanje poslova i radnih zadataka određenih istom Odluke savjetnik neće primati nikakvu naknadu, već će navedene poslove obavljati na dobrovoljnoj osnovi (volonterski). Savjetnik načelnika ostvaruje pravo na dnevnicu za službeno putovanje i naknadu putnih troškova te naknadu troškova noćenja

u stvarnoj vrijednosti.

 Navedena odluka donesena je na temelju članka 32. Statuta Općine Jelenje kojim je propisano da općinski načelnik može posebnom odlukom osnovati Savjet općinskog načelnika, odnosno imenovati savjetnike za određene poslove iz samoupravnog djelokruga Općine, i to: savjetnika za područje društvenih djelatnosti, savjetnika za područje urbanizma i prostornog planiranja i savjetnika za područje gospodarstva i poduzetništva. Članovi Savjeta općinskog načelnika ostvaruju pravo na naknadu za obavljanje poslova u skladu s posebnom odlukom općinskog načelnika.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 5. ZSSI-a propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo prvenstveno ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi. Naime, za utvrđivanje interesne povezanosti, osim političkog potrebno je utvrditi postojanje jasnog i nedvosmislenog osobnog interesa.

U konkretnom slučaju utvrđeno je da je Općina Jelenje već duži niz godina, odnosno i za vrijeme mandata prethodnih općinskih načelnika ugovarala besplatno pružanje zdravstvene zaštite za stanovnike na području Općine Jelenje, i to u vidu obavljanja besplatnih ultrazvučnih pregleda. Također je utvrđeno da je za pružanje zdravstvenih usluga specijalističkog ultrazvučnog pregleda abdomena proveden postupak jednostavne nabave prikupljanjem ponuda od tri gospodarska subjekta te je sklopljen ugovor s Poliklinikom Ivaniš čija ponuda je bila najpovoljnija.

Vezano za dodjelu poslova održavanja nerazvrstanih cesta u zimskim uvjetima DVD-u Ivan Zoretić-Španac, Jelenje utvrđeno je da je proveden javni natječaj na kojem su zaprimljene dvije ponude te je Povjerenstvo za provedbu postupka predložilo prihvaćanje ponude navedenog DVD-a, a odluku o odabiru DVD-u Ivan Zoretić-Španac za obavljanje djelatnosti održavanja nerazvrstanih cesta u zimskim uvjetima za sezonu 2018./1019. nije donio dužnosnik Robert Marčelja, već je istu donijelo Općinsko vijeće Općine Jelenje koje je ujedno zadužilo općinskog načelnika kao zakonskog zastupnika Općine da sklopi ugovor s odabranim ponuditeljem.

Poslove u vrijednosti manjoj od 20.000,00 kn bez PDV-a sukladno Pravilniku o provedbi postupka jednostavne nabave, Općina Jelenje može sklopiti izravnim ugovaranjem, odnosno izdavanjem narudžbenice jednom gospodarskom subjektu.

U pogledu imenovanja Marka Kovačića savjetnikom općinskog načelnika za društvene djelatnosti, Povjerenstvo obrazlaže da je povodom navedene okolnosti već donijelo odluku o nepokretanju postupka protiv dužnosnika Roberta Marčelje, broj: 711-I-1091-p-343-17/18-04-8 od 13. srpnja 2018.g.

Slijedom navedenoga, iz prikupljenih podataka i dokumentacije Povjerenstvo nije steklo saznanja o okolnostima iz kojih bi proizlazila nedvojbena osobna povezanost dužnosnika s Markom Kovačićem, niti je Povjerenstvo utvrdilo okolnosti iz kojih bi proizlazilo da je dužnosnik Robert Marčelja koristio javnu dužnost općinskog načelnika Općine Jelenje kako bi pogodovao istom.

S obzirom da iz prikupljenih podataka i dokumentacije nisu stečena relevantna saznanja iz kojih bi proizlazilo da je postupanjem dužnosnika Roberta Marčelje došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Robert Marčelja, elektronička dostava
2. Podnositelj prijave, putem, e-maila
3. Objava na internetskoj stranici Povjerenstva
4. Pismohrana